Поштовани питомци (бивши) Фондације “Привредник“ !

Желимо вам здраву, успешну и срећну 2019. годину.

Ви знате да Фондација „Привредник“ негује традицију, поштује прошлост и улаже у будућност. Једном сте били наши питомци и то ћете остати заувек. С поносом у свим приликама говоримо о прошлости Фондације, њеној историји и бившим питомцима без обзира на генерације и протекло време. Сведоци смо ваших резултата, рада и успеха. Желимо да тако наставите.

Волели бисмо да заједно са нама својим личним доприносом, колики год он био и у 2019. години, допринесете да Фондација и даље несметано делује, помажући нове генерације исто онако како смо то чинили током протекли 120 година.

Фондација никад није условљавала своје стипендисте за поврат средстава, нити ће икада увести то као принцип свог рада. Наша молба да помогнете Фондацији условљена је чињеницом да смо повећали број питомаца (од прошле године поштујући Правилник о школовању доделили смо један број стипендија студентима са Универзитета у Косовској Митровици) и месечни износ стипендије јер су се повећале потребе садашње генерације.

Уверени смо да ће неговање сећања на „Привредник“ и оно што вам је некада значио, побудити жељу да помогнете лично или посредством фирме вашег послодавца.

Желимо да се захвалимо свим бившим питомцима који су и до сада својим донацијама (уплатама) значајно допринели да Фондација настави своју хуману мисију у интересу даровите а сиромашне деце а за добробит нашег народа и будућности.

Хвала вам на сваком виду помоћи и подршке.

 Управитељ Фондације „Привредник“

 Проф. др Јова Радић